Torsdag aften var der drama ved Skovshoved Havn nord for København, da en amerikansk turist blev overfaldet af en ukendt person.

Den amerikanske turist, som er 52 år, lå i sit telt ikke langt fra havnen på et grønt område.

Ud af det blå blev han helt umotiveret angrebet af en ca. 180 cm høj mand af afrikansk udseende. Det skriver Nordsjællands Politi i døgnrapporten for torsdag.

Ved overfaldet blev den amerikanske turist slået med det, der beskrives som en stump genstand. Samtidig fik han skåret sit ene øre op.

Efterfølgende forsvandt gerningsmanden, der på tidspunktet var sammen med to piger.

Nordsjællands Politi oplyser, at manden formentlig forsvandt i en ældre sølvgrå Citroën C3. De kørte i retning mod København. Da politiet ankom til stedet var han derfor ikke at finde.

Nordsjællands Politi vil gerne høre fra personer, der kan have set noget til gerningsmanden eller har overværet det voldsomme overfald.

De kan kontaktes på 114.